khistorydata/jeongjo-sjw-relations huggingface dataset:
정조 19년
乙卯八月十四日卯時上詣摛文院齋宿入侍時行都承旨蔡弘履行左承旨李晩秀右承旨沈基泰右副承旨蔡弘遠同副承旨李肇源記事官趙台榮假注書具得魯記注官金良倜記事官吳泰曾檢校直閣南公轍以次侍立訖上具翼善冠衮龍袍乘輿出協陽門肅章門入仁政門降輿御仁政殿月臺幕次引儀唱跪上跪親傳陵廟宮園香祝獻官等以次跪受訖上步降自東階詣月臺下版位獻官等以次陪香祝過前上以次鞠躬祗迎訖上乘輿領議政洪樂性進前問候上曰卿其退休於內局待殿座入侍可也上出仁政門由進善門入內閣門御摛文院專經文臣殿講考官左議政兪彦鎬行吏曹判書尹蓍東行副司直具㢞參考官副司直金熙朝李儒慶朴聖泰洪彦喆專經武臣殿講考官行司直沈頤之行副司直李得臣知訓鍊李敬懋參考官副司直徐郁修申大年僉知趙雲紆宣傳官李東善等以次行禮訖以次升殿上命蓍東書文臣製述御題排律曰項羽兵四十萬號百萬在鴻門沛公兵十萬號二十萬在覇上命㢞書御題賦曰沛公北嚮坐項王東嚮坐命龍輔書抄啓文臣親試儒生應製御題皆同書訖命宣題仍頒紙於諸文臣上曰此題何如彦鎬曰題難矣上曰沛公當爲主乎項羽當爲主乎彦鎬曰沛公旣非主也項羽亦非客也上曰然矣上曰文臣製述於內閣門外設布帳爲之儒生應製亦於金虎門內設布帳應試可也吏曹參判黃昇源升殿奏曰判書尹蓍東參議尹行恁試官進小臣獨政未安何以爲之乎上曰仍爲之可也出擧條昇源退出領議政洪樂性左議政兪彦鎬判府事李秉模以次進伏樂性等曰俄者親傳香祝過爲勞動聖體更若何上曰一樣矣樂性等曰王大妃殿氣候若何上曰一樣矣樂性等曰惠慶宮氣候若何上曰一樣矣樂性等曰是年大慶卽我國之初有往牒之罕聞也趁秋設宴旣有下敎而今則年事又大熟及今定期以飾大慶以副群情卽臣等區區之望也上曰卿等之心豈不然乎予心尤倍於卿等但慈志尙且撝謙故姑不敢預定矣樂性曰向以盆院甲燔事郞廳獨被處分而臣以同罪倖逭譴罰臣不勝惶恐矣上曰伊後承宣有言於筵席者故予以爲禁之而有弊無益則不必爲禁云而卿之擔當未可知也若係誕辰所用則雖非卿言當商量處之矣樂性曰宗廟第十四室下櫃儀式與各室不同果如臺臣言祭享奉出之時或有易致傾動之慮云矣上曰不知伊時何以爲然而事係莫重有不敢追後變改矣樂性曰然矣樂性曰異端之爲害於天下國家厥惟舊矣何幸吾東列聖相承尊崇正學排斥異端老氏之學世無聞焉惟瞿曇一脈不能廓斷而祗居窮山不齒平民人視之至賤而自視之亦賤故如士大夫則雖或看其書而交其人乃能髮不剃而臂不燃則考之古史較之諸國未有如此大雅之世矣不意十數年來西學流行簪紳之類章甫之輩相率沈溺鼓煽邪說愚夫愚婦望風奔波其爲壞世道之害傷名敎之患罔有紀極而惟我聖上以帝舜之憂行鄒聖之闢大加處分誅其渠魁化其脅從盡君師之責極懲感之化自此以後妖說少爲寢息奸徒不敢橫行其奈革面之輩終不革心歲月稍久潛滋暗長其徒寔繁其跡陰祕深長之慮罔涯有識之憂方切月前捕廳譏捕數人卽地撲殺而事甚嚴祕人無知者臣因右相略聞其槪始知其閭巷之間復倡邪學聚徒會講誑惑人心士女爭趨依然日前樣子所做妖語尤極罔測矣此等之類政宜嚴査明誅拔其本原絶其派流昭諭一世無人不知然後可爲斥邪扶正懲一勵百之道而半夜潛捕忙忙棍斃又從以極祕其說有若大有忌諱者然反使聽聞駭惑民志莫定捕廳之事極爲駭妄況此是一國之大刑政則廟堂之上茫然不聞是豈成說者哉如非右相之摘發則今番之捕治實無其路右相斥邪之苦心臣不勝感歎第其嘯聚之徒其麗不貲不可只誅二三尤無良者又復置而不問任其跳踉而治之之法亦不必杖之殺之必盡牗迷開惑之方使自新歸正咸作平民若其終不率敎沈迷不返鼓倡誘引暗地聚會之徒廣譏嚴禁然後刑化竝行人心可定矣日昨泮儒疏批如日中天邪翳妖氛自可消滅而耿耿隱憂終有所未已者故敢此仰達矣上曰卿言好矣扶正然後中氣實中氣實則斥邪在其中未有氣不實而邪不犯者此所以瞿瞿慥慥於闢異尊聖之方欲使正學常爲之主而非僻之說無敢間其間也出擧條樂性曰向來均廳錢二萬餘兩出給韓尙贊處有殖利補用於華城城役之擧而聞渠藉重於此都執貨柄爲弊不些云堂堂公家所需何必令此類取息以補自歸苟且之地乎分付均廳原錢使之不日督捧利條則勿爲擧論俾存事面何如上曰今則物力皆區處且與右相相議後有此奏云爾則在右相亦無所見參差之端依爲之當初右相之爲此豈或不能深思而然乎出於爲公彌綸之苦心而所謂韓哥之藉此都執云云萬萬可駭然則廟堂任渠作弊而然乎事關華城雖不嚴處更或假稱憑藉之弊隨現嚴治可也出擧條彦鎬曰今番都政中中部令三望俱是陞品復職雖緣乏望之致而有違格例吏曹判書尹蓍東推考原望筒勿施何如上曰依爲之望筒則不必勿施矣出擧條彦鎬曰領敦寧以其脚病凡於公故亦不得進參至於使行則皇帝召接之時妨於行禮之際恐不可不體諒矣上曰大臣中年未高者只有李判府一人故每替卿等之勞不可遠送一品權差亦不過一二番不得已之例其在難愼之道豈可屢爲乎此甚難處矣上命樂性先退樂性退出上曰儒生先爲開講可也講畢命武臣開講講畢命文臣應講命書榻敎曰科次將値夜深文臣製述試官判中樞府事李秉模行禮曹判書閔鍾顯戶曹判書李時秀兵曹參知崔守魯司僕正崔光泰前持平申鳳朝加差製述科次訖命書傳敎曰文臣製述賦居首三下副司果姜彙鈺排律居首三下承文院副正字尹濟弘專經文臣殿講居首略中學訓導盧尙熙專經武臣殿講居首略訓鍊都監把摠南宮玾竝半熟馬一匹賜給又命書傳敎曰今八月朔日次儒生殿講時旣無純通及通栍直赴殿試與會試非所可論製述賦居首三上一生員金鎰七言二十韻排律居首三上一進士鄭璞直赴會試之次賦三上二進士崔壽亨排律三上二進士安光宇各給二分賦三中進士李在璣金相任李大圭金碩鉉生員李光輔排律三中進士趙學駿朴長鉉金鎭白尹永輝生員金師範賦三下進士韓錫倫生員兪益柱任壽益進士李韶九兪漢寔生員李家淳進士韓象洪李需光吳鼎煥生員趙鎭翼進士李章垕朴大和李敎明排律三下生員李命熙進士蔡弘臣蔡顯國各給一分竝赴今番慶科初試講略幼學洪默淵等八人各紙一卷賜給又命書榻敎曰入格儒生明日待令上曰今已日暮抄啓課講後日待令可也晩秀曰凡於殿座之時諸臣啓稟之事例皆陞殿奏達而卽者司憲府署經備員啓辭以草記呈於閤外揆以常格已極乖當而且其草記以擧條紙書入尤涉不審以此以彼大損臺體當該臺臣推考警責何如上曰依爲之承旨亦爲推考可也出擧條命書榻敎曰都承旨許遞前望單子入之待下批牌招察任又命書榻敎曰新除授承旨先入侍後謝恩上曰試官退去侍衛承史皆權退
정조 19년
行都承旨蔡弘履坐行左承旨李晩秀坐右承旨沈基泰坐直左副承旨未差右副承旨蔡弘遠坐同副承旨李肇源坐直注書趙台榮仕一員未差假注書具得魯仕直事變假注書曺錫中仕
정조 19년
眞殿行禮後內閣政院玉堂藥房口傳問安答曰知道
정조 19년
沈基泰啓曰大司憲金履禧未肅拜執義李秉喆掌令丁志元持平宋知濂呈辭掌令洪受浩持平崔禧延在外監察茶時之意敢啓傳曰知道在外臺諫許遞
정조 19년
蔡弘遠啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 19년
傳于蔡弘遠曰入格儒生入侍
정조 19년
傳于李肇源曰下直守令留待
정조 19년
傳于沈基泰曰右承旨入侍
정조 19년
傳于蔡弘遠曰下直閣帥入侍
정조 19년
傳于李肇源曰下直守令入侍
정조 19년
以備忘記傳于蔡弘遠曰慶州府尹兪漢謨黃海水使鄭忠達鐵原府使李夏保下直各長弓一張長箭一部片箭一部筒兒一箇賜給
정조 19년
以吏曹未下直守令書入傳于李肇源曰其中未及歷辭人皆令當日辭朝珍山縣監韓百源西平家近無官享鎭海縣監尹可基無異特除竝相換亦令當日辭朝漆原縣監劉泰說之掃墳在外懸註極爲駭然未及請由於嶺伯則銓曹給由乎令該曹査問草記格外之例書入有關事體當該銓官推考憲府未及署經守令待署經亦令當日辭朝
정조 19년
吏曹口傳政事珍山縣監韓百源扶餘縣監金箕南相換鎭海縣監尹可基丹城縣監李榮祚相換
정조 19년
傳于蔡弘履曰整理所儀軌校正之役告完若待通志之校正後活印則必致太遲儀軌印役爲先始役活字用生生字本始役日字擇吉草記監印句管則仍以儀軌句管堂上尹行恁爲之通志校正堂上李晩秀亦爲監印事言于儀軌廳
정조 19년
傳于蔡弘履曰濟州文臣邊景祐欲以民事上疏而近有飭禁不得捧入云故使兵曹堂上査問果然是民事卽令捧入
정조 19년
以宣傳官柳相默權思漢李時晦李儒秀盧秉都摠都事崔命健武兼鄭選備邊郞李性林專經講居不禁推傳旨傳于蔡弘遠曰分揀
정조 19년
以曺錫中囚單子傳于沈基泰曰附過放送
정조 19년
以副修撰尹序東牌不進罷職傳旨傳于李肇源曰只推
정조 19년
李肇源以弘文館言啓曰本館上番闕直事甚未安副校理尹序東旣有只推之命卽爲牌招入直何如傳曰允
정조 19년
掌令丁志元啓曰臣姿性疎劣見識魯莽本不合於淸朝耳目之任而迺者柏府新除庚牌儼臨逖違之餘叩謝義重張皇出肅矣昨於署經草記之呈院也以擧措之顚錯致有承宣問備之擧臣滿心慙恧無地自容以此情踪其何敢晏然於臺次乎請命遞斥臣職答曰勿辭亦勿退待
정조 19년
李肇源啓曰問啓事命下矣問兼春秋安經心則以爲臺臣避嫌啓辭捧入之時臣果進參而門鑰已下旣歸直廬之後下番之承批曾亦有例故批下之時不得進參致承問啓之命無非臣愚迷妄率之致惶懍震越罔知所達云問于檢閱吳泰曾則以爲臺臣避嫌啓辭捧入之時上番旣爲進參矣及其批下固宜趨承而稱以日書徑歸直次故臣意忘自以爲初旣未參於啓辭之捧入而乃反承批恐涉體例之乖損以至史官之不備致承問啓之命莫非臣愚迷顚錯之罪惶隕震剝罔知攸對云矣敢啓傳曰議處
정조 19년
以江華留守金履翼狀啓本府武試旣設二所則亦不可不各備三試官則經歷中軍推移差定事傳于李晩秀曰經歷雖嫺文詞豈知武技鄰邑守令中加差事回諭亦以此意分付畿營
정조 19년
以江華留守金履翼狀啓將校中已出身未出身嘉善折衝武士特許竝赴一巡之試喬桐通津等儒生一體赴試事傳于蔡弘遠曰傳敎中出身云云正指此輩雖未登科資至堂嘉善者皆以出身例許赴事回諭
정조 19년
以江華留守金履翼狀啓昇天等堡六鎭將中未出身及已出身與嘉善人從自願許赴事傳于蔡弘遠曰一體許赴事回諭
정조 19년
李肇源以吏曹言啓曰漆原縣監劉泰說之掃墳在外懸註極爲駭然未及請由嶺伯則銓曹給由乎令該曹査問草記事命下矣臣曹元無給由之事而當該邸吏處査問則以掃墳在外來告故依其言書入不能檢飭之失臣不勝惶恐劉泰說之辭朝前任意下鄕極爲可駭令該府拿問處之何如傳曰允
정조 19년
李肇源以吏曹言啓曰新除授蔚珍縣令張夢說呈狀內矣身承重祖母今年八十有二歲千里遠邑勢難將往依例入啓遞改云親年七十歲以上者之勿差三百里外遠邑守令載在法典蔚珍縣令張夢說改差何如傳曰允
정조 19년
李肇源以戶曹言啓曰宗廟外東墻修築吉日令日官崔景烈推擇則今八月十六日辰時爲吉云以此日時始役擧行何如傳曰允
정조 19년
李肇源以弘文館言啓曰新除授副修撰沈興永時在京畿利川地經筵入番事緊請斯速乘馹上來事下諭傳曰依啓
정조 19년
沈基泰以義禁府言啓曰時囚罪人鄭履綏原情公事判付內考律以公罪勘放事命下矣鄭履綏以制書有違律杖一百公罪收贖放送之意敢啓傳曰知道
정조 19년
沈基泰以義禁府言啓曰興陽前縣監申光輅拿問嚴處事傳旨啓下矣申光輅以長湍府使時在任所云係是兼營將守令依例發遣府書吏差兼官後拿來何如傳曰允
정조 19년
沈基泰以義禁府言啓曰時囚罪人李永夏分院地方編管事命下矣李永夏京畿楊根郡編管而依例發遣府羅將押送之意敢啓傳曰伊時反爲民弊之說果因承宣所奏而聞之向於判付有所處分矣昨筵領相以昨年慶辰所用器皿事引大臣之自當旣如此則不可無闊狹之道定配則分揀可也
정조 19년
敦寧都正崔昌國疏曰伏以臣卽無似一賤品耳釋褐以來偏蒙拂拭之恩聯翩仕途位躋緋玉頂踵毛髮莫非洪造跧伏草野歌詠聖澤不自意以臣爲敦寧府都正者臣徊徨踧踖聞命惶感擬欲爲謝恩命蒼黃登程行到郊畿素患風癖之病兼以瘧痢之症輾轉床笫運動不得療治數旬一味昏綴實無前進之望且臣旣無敦寧則尙此虛縻亦爲義分之所未敢者玆敢冒入文字疾聲呼籲於天地父母之前伏乞聖慈府垂諒察特令該曹照例遞改以重官方以安賤分不勝幸甚臣無任云云省疏具悉疏辭下該曹稟處
정조 19년
吏曹啓目粘連啓下是白有亦觀此敦寧府都正崔昌國上疏則以爲臣旣無敦寧特令該曹照例遞改亦爲白有臥乎所旣無敦寧則不可仍置今姑改差何如啓傳曰允
정조 19년
前正言邊景祐疏曰伏以臣以遐土至微賤臣濫蒙曠絶之恩猥忝臺閣之列夙宵惶蹙無以圖報時時思惟感淚交零而已越遭大無之年殘喘得保有今日者莫非我慈聖女堯之別恩我聖上如保之至德而環海一島惟禽惟獸咸有獲生之樂況乎臣庶之至情哉方當景千秋稀有之邦慶伏在海濱無由進參瞻望五雲徒切耿結乘馹恩命忽下於千萬夢想之外揆以賤分尤不勝震懍感祝之不暇而迨其上來則臺職已遞而幸參崇呼之班自不覺欣忭懽躍之至思所以仰副求助之盛意而知識鹵莽無可以贊揚鴻猷遠謨之萬一然而誠切狗馬敢效一得伏乞聖明少垂察焉噫耽羅一島僻在海外雖値屢豐民無儲蓄之穀或因連歉人多捐瘠之患者何也若其屢豐粒米狼戾而民不知節用浪費於一年之內及其連歉菜無遺根而民不保朝夕相枕於溝壑之中由是每當飢饉聖念憧憧船粟往哺以救其顑頷之急斯民之父子祖孫一膚一髮摠是我聖上如天仁覆之大德至恩而其於運粟之際生弊多端一則貽憂九重玉食靡甘二則貽害沿邑內服不支三則阻風愆期待食而就殞若因其勢而利導則豈無可救之一端乎臣竊觀先賢之論社倉者聚穀於屢豐之歲散穀於連歉之時故雖有洪水亢旱之災歲民克聊生者蓋賴此也至於耽羅豈獨不用社倉之制乎然而古今不同時勢有異宜乎有所損益於其間也古者官或捐廩民或出財今則官況旣薄民食且艱當究得別般生穀之道然後庶合時措之宜也第三邑馬牛所畜之場橫亘數百餘里而雖云禁耕之地亦有起墾之處若荒野就蕪水草不軟甘則許民菑畬若林藪稠密馬牛所隱伏則募人墾闢此等地所出穀名曰場稅也若山麓川坡民多起墾此等地所出穀名曰加耕稅也所謂場稅加耕稅之一年所納常不下於數千包而旣不入經國之需又不入於保民之資不過爲守宰之科外添用者矣故昨年繡衣以場稅付給該場使之救弊而終未免爲監色肥己之物存之無益革之無害臣愚以爲以此兩稅逐年捧積於社倉則五六年可得萬餘包十年可得數萬餘包如此雖値荐飢以此足可契活苟如是則九重南顧之憂庶可少紓列邑漕送之弊亦可自除何患乎船粟之阻風愆期哉或曰本島土瘠民貧年豐穀貴難以本島之穀能濟本島之民臣近以目覩驗之則豐歲以四十斗穀換一疋木災歲以一疋木換七八斗穀旬日之間市直之低昂判若霄壤以是知民無儲蓄非穀之不多而乃民不節用故也迨其豐而糴之及其歉而糶之非今之創始乃古常平之法也且臣所謂社倉旣非出財於民民必不怨又非捐廩於官官必無害而儲倉之穀年年生生其在損上益下之道何恤乎守宰之科外添用者乎此兩稅逐年盡輸於社倉皆以皮穀捧上則雖久而不有紅腐之患而民食足矣且不待歉歲穀貴之時預及有秋穀賤之際募民願納或給加資或差土任則衆民爭趨穀不可勝用必爲島民數年可支之資庶或爲救荒之一助也臣今將歸有不堪缺然之忱敢陳愚昧所見冀蒙察納焉臣無任云云答曰省疏具悉爾於還鄕之路陳此憂民之說其誠可嘉其言宜聽爾疏令政院後錄下諭于道伯牧倅切勿循例看過出意見論理狀聞當令廟堂從長回啓以爲爲島民禦旱澇之道
정조 19년
乙卯八月十五日卯時上詣眞殿行禮入侍時行都承旨蔡弘履行左承旨李晩秀右承旨沈基泰右副承旨蔡弘遠同副承旨李肇源記事官趙台榮假注書具得魯記注官金良倜記事官吳泰曾檢校直閣南公轍以次侍立訖上具翼善冠衮龍袍乘輿出內閣門由進善門入仁政門敎曰展拜後當自內還內侍衛承史退去上降輿入萬安門諸臣以次退出
정조 19년
乙卯八月十五日卯時上御明光門入格儒生入侍時右副承旨蔡弘遠假注書具得魯記注官金良倜記事官吳泰曾進士金鎰鄭璞崔壽亨安光宇李在璣金相任李大圭金碩鉉李光輔趙學駿朴長鉉金鎭白尹永輝金師範韓錫倫兪益柱任壽益李韶九兪漢寔李家淳韓象洪李需光吳鼎老趙鎭翼李章垕朴太和李敎明李命熙蔡弘臣蔡顯國幼學金定根李汲李熻沈樂游趙兖鎭洪默淵桂亨茂金鳳澤以次侍立上曰諸生以次進前承旨以次問姓名可也鎰等以次奏姓名上敎璞曰做詩幾何璞曰做數百矣敎在璣曰做工何如在璣曰詩做七百賦做三百矣敎相任曰初試爲幾次相任曰爲二番矣敎大圭曰爾每榜得選異矣大圭曰偶然矣敎碩鉉光輔曰初試幾次乎碩鉉等曰初被恩賜矣敎學駿曰爾文似多讀朱書者矣學駿曰略有宿工矣敎長鉉曰爾之筆體浮輕故不置優等矣敎鎭白曰爾幾番初試乎鎭白曰三次矣敎家淳曰先正幾代孫乎家淳曰爲九代孫矣上曰前亦入格乎家淳曰今番初被選矣敎太和曰爾自筆乎太和曰臣之自書也上曰年幾何太和曰七十七歲矣上曰試券以次出給直赴帖文同爲祗受退去可也弘遠以次出傳諸生跪受訖以次退出上曰應講入格儒生以次奏姓名可也定根等以次進對姓名上敎定根曰爾誰之族也定根曰與大司憲金履禧爲十寸親矣敎默淵曰年幾何默淵曰二十三歲矣上曰有初試乎默淵曰無之矣敎汲曰向日應製爾之自作自筆乎汲曰然矣敎樂游曰爾誰之子也樂游曰校理沈興永之子也敎兖鎭曰爾誰之族也兖鎭曰與故判書趙鼎鎭爲六寸親矣敎亨茂曰居於何地亨茂曰在定州矣敎鳳澤曰在於何方鳳澤曰居鐵山矣命頒賞紙訖引儀唱四拜諸生拜不成樣上曰士子不知拜跪之節或興或拜雜無次序者萬萬駭然引儀更爲唱臚使之四拜可也諸生拜如前上曰卿相子弟不知磬折之禮可乎敎亦多術揖讓之節亦其一事也今日早爲勞動又多酬應而旣已始之故欲使渠輩稍知興拜之禮而如是不成樣事當一竝停擧姑爲參酌贊儀敎之使之更拜可也諸生拜退上還內諸臣以次退出
정조 19년
乙卯八月十五日辰時上御熙政堂右承旨同副承旨下直閫帥守令入侍時右承旨沈基泰同副承旨李肇源假注書具得魯記注官金良倜記事官吳泰曾慶州府尹兪漢謨三水府使柳晦植鐵原府使李夏保仁同府使崔孝達濟州判官趙敬日興海郡守李敏植三登縣令嚴耆永柔縣令金洪運龍崗縣令徐有聞定山縣監蔡閏銓玉果縣監李得養同福縣監嚴思勉茂長縣監李集箕咸悅縣監朴彬源旌義縣監洪相五等以次進伏訖上曰戶曹判書入侍賤臣承命出傳與戶曹判書李時秀偕入進伏上命時秀進前敎曰明日祭器造成及廟宮修改得無相値乎時秀曰日時雖同而先看祭器之始役仍詣廟宮董飭修改諸節似無所妨矣上曰從便爲之可也仍命先退時秀退出上曰閫帥及守令以次進前奏姓名可也漢謨等以次進伏奏職姓名上曰下去務爲之可也肇源曰今日還內後問安玉堂未及來參事甚未安入直玉堂推考何如上曰依爲之出擧條肇源筵席座次當循品秩則防禦使宜居水使之右而今日入侍鐵原防禦使李夏保座次混在諸守令之間不善引導之當該司謁推考何如上曰依爲之出擧條敎敏植彬源得養曰初除郡乎敏植等曰然矣上曰下去操心爲之可也仍命奏七事訖上曰他承旨入侍賤臣承命出傳與右副承旨蔡弘遠偕入進伏命宣諭承旨問七事於漢謨等上曰侍從守令何必問七事乎上曰一兩日內辭朝有命而今日守令之未及下直有幾人乎其委折問於吏曹各其名下懸註以入可也命書傳敎曰欲爲下敎矣今因濟州前正言邊景祐上疏知其下鄕宜使齎往爲濟民設社倉禦旱澇之便否問于該牧使設或如其言而爲此係來頭足食之方何補於前冬之塡壑乎無告何辜若已推諸令牧使就濟州大靜旌義三邑各設一壇致酹於塡壑之類三邑中最多處不拘一壇從附近坊里築壇致酹牧使酹酒地方守令讀文而曾多可據之例祭文文任撰出下送事分付又命書傳敎曰孝理之政卽挈矩中一事聞其親年爲周甲而晬日在念間云爲其洗腆猶令畀邑豈可使之因公不見乎北評事兪漢寓所帶繡衣之任減下其代直閣李始源爲江華府別遣御史使之趁期下去擧行仍命退諸臣以次退出
정조 19년
乙卯八月十五日未時上御重熙堂同副承旨入侍時同副承旨李肇源記事官趙台榮記注官金良倜記事官吳泰曾以次進伏訖上命書公事判付訖肇源曰筵席事體何等嚴重史官進伏自有常處而檢閱吳泰曾爲避曝陽空其座次退伏於兼春秋之後擧措之疎忽體貌之壞損已極可駭而致煩責敎則固當知所懲畏堅伏故處而乍進座席忽復退伏筵體所關不可無警爲先從重推考何如上曰依爲之出擧條命退承史以次退出
정조 19년
行都承旨蔡弘履坐行左承旨李晩秀坐右承旨沈基泰坐直左副承旨未差右副承旨蔡弘遠緣故出同副承旨李肇源坐直注書趙台榮仕直一員未差假注書具得魯仕事變假注書曺錫中仕
정조 19년
蔡弘履以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
沈基泰啓曰大司憲金履禧牌招啓辭未下執義李秉喆掌令丁志元持平宋知濂呈辭掌令一員持平一員未差監察茶時之意敢啓傳曰知道
정조 19년
沈基泰啓曰卽者義禁府都事來言時囚過日無得滯囚曾有定式矣時囚中未捧供人次堂今方◆◆而口招及照律議處之人判堂未肅拜次堂例不得擧行云判義禁鄭好仁卽爲牌招何如傳曰允
정조 19년
傳于蔡弘履曰諸承旨持公事入侍
정조 19년
備忘記平安兵虞候金漢升阿耳僉使崔泰嶸吾老梁萬戶李楚大廢茂山萬戶咸聖熙下直各長弓一張長箭一部片箭一部筒兒一箇賜給
정조 19년
沈基泰啓曰判義禁鄭好仁牌不進推考傳旨今方捧入而時囚口招及照律議處命下之後如是違牌不卽承膺事甚未安更卽牌招何如傳曰允
정조 19년
李肇源啓曰吏曹郞廳來言臺諫有闕政事取稟傳曰明日爲之
정조 19년
蔡弘遠啓曰明日北營專經武臣試射何承旨進去乎敢稟傳曰同副承旨進去
정조 19년
蔡弘遠以兵曹言啓曰今八月十七日武臣堂上朔試射日次而國忌齋戒不得爲之之意敢啓傳曰知道
정조 19년
蔡弘遠以訓鍊都監言啓曰本局分授都城北曲城東邊第一城廓近處體城十間許頹圮處今八月十七日爲始改築之意敢啓傳曰知道
정조 19년
蔡弘遠以訓鍊都監言啓曰明日北營專經武臣試射時本局哨官李彦炤當爲參射而見今入直於金虎門應試間以他哨官待標信替代之意敢啓傳曰知道
정조 19년
蔡弘遠以禁衛營言啓曰明日專經武臣北營試射時弘化門入直本營哨官吉殷春當爲應試矣應試間以出番哨官金啓漢待標信姑令代直而畢試後還爲入直之意敢啓傳曰知道
정조 19년
蔡弘遠以御營廳言啓曰本廳字內肅靖門東邊第一城廊近處體城三間許頹圮處修築事前已啓下矣今八月十七日爲始修築之意敢啓傳曰知道
정조 19년
李晩秀以整理儀軌廳郞廳以堂上意啓曰整理所儀軌活印之役擇吉草記事命下矣卽令日官安圭祥推擇則今月二十日辰時爲吉云以此日時擧行之意敢啓傳曰傳敎卷中旬卷釐正處皆爲之然後當始役矣始役日字加擇數日草記編書之役勤督可以就緖自明日堂上加意仕進督飭而活印件數待下敎爲之可也
정조 19년
李晩秀以整理儀軌廳郞廳以堂上意啓曰整理所活印之役今月二十日辰時擇吉擧行事草記傳曰傳敎卷中旬卷釐正處皆爲之然後當始役矣始役日字加擇數日事命下矣卽令日官安圭祥更爲推擇則今月二十七日辰時二十八日卯時俱吉云以何日擧行乎敢稟傳曰二十日二十七日二十八日中隨便爲之後草記可也
정조 19년
沈基泰以刑曹言啓曰因壯勇營甘結武藝廳金景漢不有申飭酗酒街路之狀萬萬痛駭不可嚴棍而止移送刑曹各別嚴杖箇箇考察仍爲照律草記事判下矣依判付金景漢爲先箇箇考察嚴杖一百後取考律文則大典通編禁制條有曰街路上使酒人杖一百金景漢依此律勘處何如傳曰允
정조 19년
禁府啓目宣川前府使李郁延原情云云問目內辭緣泛稱遲晩刑推得情何如判付啓所犯不輕論理議處爲良如敎又啓目柒原縣監劉泰說原情云云傳旨內辭緣泛稱遲晩刑推得情何如判付啓除刑推議處爲良如敎
정조 19년
行吏曹判書尹蓍東上疏未下答曰省疏具悉苟欲曲諒何待由單卿其勿辭行公
정조 19년
乙卯八月十六日辰時上御誠正閣諸承旨持公事入侍時行都承旨蔡弘履右承旨沈基泰右副承旨蔡弘遠同副承旨李肇源記事官趙台榮假注書具得魯記注官金良倜記事官吳泰曾檢校直閣金勉柱以次進伏訖上曰公事入之無公事房退去可也弘履曰臣以工房無公事矣肇源曰臣以吏房禮房代房無他公事矣弘遠曰臣以兵房無公事矣肇源曰臣以戶房無公私矣仍皆先退基泰曰臣以刑房有慶尙道姜弼同到配狀啓一本矣命啓下書判付基泰曰昨有檢閱兼春秋議處之命當自王府擧行乎上曰自政院議處可也仍命退承史以次退出
정조 19년
乙卯八月十六日辰時上御重熙堂右副承旨入侍時右副承旨蔡弘遠假注書具得魯記注官金良倜記事官吳泰曾以次進伏訖上命書傳敎曰今番專經武臣講中不閑武經許令願射以射縣註之類明日北營柳葉箭三巡試取守禦使訓將爲試官兵曹摠府入直郞官爲參試官承旨一員進去依內侍射例將臣軍門堂下將官平戎服其餘時服應試事分付上曰雖是兼春秋亦上番也凡於納啓承批之時下番往參自是古例近日兼春秋之迎承傳色成一謬習故雖不嚴加處分兼春秋則不當往而往下番則當往而不往此啓辭之無區別混請議處者難免不審更爲捧入可也仍命退承史以次退出
정조 19년
乙卯八月十六日辰時上御重熙堂同副承旨入侍時同副承旨李肇源記事官趙台榮記注官金良倜記事官吳泰曾以次進伏訖上曰直閣入侍賤臣承命出與直閣李始源偕入進伏上曰江華奉命之行何當下去耶始源曰謹當赴期發行矣上曰帶去軍官之人必須另擇而稍知射規之人爲定可也命退諸臣以次退出
정조 19년
行都承旨蔡弘履坐行左承旨李祖承坐直行右承旨李晩秀病左副承旨沈基泰坐直右副承旨蔡弘遠緣故出同副承旨李肇源坐注書趙台榮仕一員未差假注書具得魯仕直事變假注書曺錫中仕
정조 19년
藥房提調沈頤之副提調蔡弘履啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 19년
李肇源啓曰臣北營專經武臣試射進去下直之意敢啓傳曰知道
정조 19년
兵曹口傳政事副司果邊景祐單付
정조 19년
蔡弘履啓曰卽者吏曹郞廳來言政事爲之事命下而判書尹蓍東參判黃昇源病不來參議尹行恁儀軌廳進無以擧行云判書參判竝卽牌招何如傳曰旣有筵敎且承疏批則吏判事極爲慨然從重推考亞銓自可入來勿爲牌招三銓職務相妨許遞只出判書之牌況慶科當前尤豈判堂言私之時判堂牌不進去來初勿呼望事分付
정조 19년
李祖承以弘文館言啓曰本館上番闕直事甚未安今日政新除授玉堂竝待下批仍卽牌招以爲推移入直之地何如傳曰知道
정조 19년
蔡弘履以吏批言啓曰陽川縣令李普源今日政遞付內職事命下矣本曹時無相當窠故送西之意敢啓傳曰知道
정조 19년
吏曹啓目粘連觀此敦寧府都正崔昌國上疏則以爲臣旣無敦寧特令該曹照例遞改亦爲白臥乎所旣無敦寧則不可仍置今姑改差何如判付啓依允
정조 19년
有政吏批判書尹蓍東進參判黃昇源進參議未差同副承旨李肇源進以韓用龜爲吏曹參議黃榗爲掌令黃乃正爲持平蔡弘直爲正言金履喬爲校理李福潤爲副校理曺允遂爲修撰徐郁修爲敦寧都正鄭好仁爲掌樂提調吳泰彦爲陽川縣令元永麟爲蔚珍縣令李始源江華試才御史單付假監役朴和源內贍奉事兪漢寬相換
정조 19년
兵批判書沈煥之病參判趙鎭寬入直進參議崔守魯病參知李周顯病左副承旨沈基泰進副護軍韓光植洪受浩副司直趙尙鎭李庚運尹行恁崔昌國李羲甲金履喬李福潤崔禧延副司果洪秀晩李升運沈奎魯竝單付
정조 19년
傳于沈基泰曰適因言端聞之慶州有軍器寺納砒霜店而開礦採出其害難言旣聞之後豈可一刻循舊乎分付該道卽爲革罷杜其礦而夷其店此後該寺所用燕貿事分付
정조 19년
以江原監司李秉鼎狀啓伊川府使申大升所患危重邑務全曠不得已罷黜事判付內啓下吏曹爲旀依狀請可合於久任之人令該曹卽爲口傳各別擇差待下批一兩日辭朝爲良如敎
정조 19년
吏曹口傳政事以趙雲行爲伊川府使
정조 19년
以江原監司李秉鼎狀啓歙谷縣令南陽龍蔚珍縣令張夢說令該曹催促下送事判付內啓下吏曹爲旀依狀請催促下送爲良如敎
정조 19년
李祖承以奉常寺都提調意啓曰祭享所用秋等中脯依定式今八月十七日始造之意敢啓傳曰知道
정조 19년
蔡弘遠以戶曹言啓曰永興本宮祭器造成吉日更令日官安圭祥推擇則今月二十日辰時爲吉云以此日時始役而處所則以本曹別例房待令所擧行之意敢啓傳曰知道
정조 19년
蔡弘遠以兵曹言啓曰宗廟外墻垣石築缺落東邊七處南邊一處合八處今日自戶曹始役撤毁矣臣煥之進詣役處一一看審後令該監墻垣內面以杻把子堅遮圍排每處衛軍各二名定立限改築間使之嚴加守直而亦令巡邏營門申飭校卒加意巡察之意分付何如傳曰允
정조 19년
蔡弘遠以專經武臣試射時試所試官言啓曰守門將卞尙圭金光郁尙得容申榮祖今方入直矣依例除標信代直出試之意敢啓傳曰知道
정조 19년
領敦寧金履素箚曰伏以臣一病沈淹委席呻楚于今經月無望起動陪班試役俱未趨參虧分廢禮罪負難逭伏枕惶隕如添一病此際專對之命又及於無似之賤品噫燥濕不擇東西唯命自是臣子之常分況臣受恩罔極致位至斯區區自效只在於筋力奔走則惟此數千里載馳之役何敢爲一半分占便之圖而第臣年來貞疾實在於脚部之蹇澁行步之蹣跚雖房闥之近輒恃杖而起以此病狀雖或致身於班聯而觀瞻之駭惑體貌之苟簡臣旣自知人亦竊笑至若銜命出疆是何等莫大之事而乃敢不自量力遽然冒當不恤其七顚八倒也哉昨年體諒已出特恩今玆瀆擾豈臣微分之所安而受命屢日反復思量終係行不得之事臣之所憂正在於公家之狼狽而不暇念及於一己之私玆敢疾聲仰籲於天地父母之前伏乞聖明憐臣疾之已痼軫使事之甚重亟命遞解回授他人以爲及期治發之地千萬幸甚取進止答曰省箚具悉卿懇卿之難强非不知之大臣之年未至於近七十過七十者惟卿與李判府判府則獨賢於西樞不得已以卿爲歸卿之辭巽亦何可薪持所請許副仍傳曰此批答遣史官傳諭
정조 19년
乙卯八月十七日辰時上御誠正閣藥房入侍時藥房提調沈頤之副提調蔡弘遠記事官趙台榮記注官金良倜記事官吳泰曾檢校直閣金勉柱醫官金孝儉柳光翼金光國周命新李周憲朴春源吳仁豐丁希泰以次進伏訖頤之等進前奏曰近日日氣生涼此時聖體若何上曰一樣矣頤之等曰王大妃殿氣候若何上曰一樣矣頤之等曰惠慶宮氣候若何上曰一樣矣頤之曰醫官今已待令使之入診何如上曰置之也上曰藿香事申飭下送乎頤之曰果爲嚴飭矣上曰曾以守禦廳沿革便否有所下敎矣卿果詳細料量乎頤之曰姑未及詳考定制成出節目而蓋京營所關無甚緊重徒備五營之列亦無三軍之制雖有標下軍八百之名食料者不過百三十餘人及今變通別無掣礙之端校卒輩數旣無多其所區處似無難便矣上曰成出一通節目以爲從速啓下之地可也頤之曰本廳京廳南城軍保米僧番錢之入於停退者俱是逐朔支放之資而不可不給代故米則以留庫條錢則以管餉錢姑先推移繼給待秋成收捧停退以爲還充之地事臣於春間陳達蒙允矣畿甸三南身米布停退今旣入於蕩減之中以本廳凋殘之勢無他措劃之道秋後還充其勢無由京廳及留營本府停退米六百三十石零及錢一千四百八十四兩零竝於軍餉會案及管餉記簿中減下懸錄之外恐無他道故敢此仰達矣上曰依爲之出擧條命退諸臣以次退出
정조 19년
乙卯八月十七日辰時上御重熙堂右副承旨入侍時右副承旨蔡弘遠假注書具得魯記注官金良倜記事官吳泰曾以次進伏訖上命書傳敎曰江華府試取別遣御史明日辭朝又命書傳敎曰繡衣明日辭朝出去陽川時無邑倅云今日政遞付內職其代差出使之當日辭朝又命書傳敎曰前正言邊景祐令該曹口傳付軍職以爲齎往之地事分付弘遠曰濟州民人致酹祭文明日當爲撰進而頭辭前或以王若曰爲之今番亦依此爲之乎上曰唯仍命退承史以次退出
정조 19년
行都承旨蔡弘履坐行左承旨李祖承坐行右承旨李晩秀坐直左副承旨沈基泰坐右副承旨蔡弘遠坐直同副承旨李肇源坐注書趙台榮仕一員未差假注書具得魯仕直事變假注書李東萬仕
정조 19년
李祖承啓曰常參經筵取稟傳曰停
정조 19년
沈基泰啓曰大司憲金履禧執義李秉喆掌令丁志元持平宋知濂牌不進掌令黃瑨持平黃乃正在外監察茶時之意敢啓傳曰知道
정조 19년
蔡弘遠啓曰來二十一日朝參日次而國忌齋戒相値頉稟之意敢啓傳曰知道
정조 19년
李祖承啓曰來二十一日輪對日次而國忌齋戒相値頉稟之意敢啓傳曰知道
정조 19년
蔡弘遠啓曰右副承旨蔡弘遠今日不爲仕進卽爲牌招何如傳曰允
정조 19년
傳于蔡弘遠曰文備邊郞今日當下送係是民事左右相亦令入侍似已來待二十日次對進定於今日
정조 19년
蔡弘遠啓曰今日次對兩司當爲進參除在外未肅拜呈告人員竝卽牌招何如傳曰允
정조 19년
傳于李祖承曰試才御史留待
정조 19년
傳于沈基泰曰左副承旨入侍
정조 19년
傳于沈基泰曰江華府別遣御史入侍
정조 19년
傳于李肇源曰留庫摘奸文備邊郞入侍
정조 19년
傳于蔡弘遠曰大臣備局堂上引見
정조 19년
傳于蔡弘遠曰承旨房仍右承旨爲軍士房右副爲工房同副爲推考房
정조 19년
傳于李肇源曰軍士房承旨入侍
정조 19년
李肇源啓曰事變假注書曺錫中身病猝重勢難察任今姑改差何如傳曰允
정조 19년
李肇源啓曰前事變假注書李東萬使之仍察何如傳曰允
정조 19년
傳于蔡弘履曰政官牌招開政
정조 19년
以吏曹參議韓用龜牌不進罷職傳旨傳于蔡弘履曰只推
정조 19년
有政吏批判書尹蓍東進參判黃昇源進參議韓用龜牌不進承旨李祖承進以朴吉源爲校理申大尹爲副修撰姜彙鈺爲吏曹佐郞沈奎魯爲司成廣州府尹徐美修減下廣州留守單沈頤之
정조 19년
兵批判書沈煥之進參判趙鎭寬入直進參議崔守魯參知李周顯病承旨李肇源進守禦使沈頤之減下事承傳以李完基爲拜峰別將
정조 19년
李晩秀以禁衛營言啓曰依定式臣持默進詣南壇奉審摘奸則壇上及紅箭門階砌俱爲無頉所植松木皆有蒼鬱之漸而禁樵禁松與看護等節另加申飭而謹依口傳下敎本壇主脈躬自遍審則主脈近處在在起耕有妨山脈而脫沙頹落亦由於此且山腰禁耕載在法典則冒法犯耕者極爲痛駭自今以後各別禁斷俾無如前之弊童濯與禁耕處卽當植木而節序差早姑待當節始役之意敢啓傳曰知道如是草記之後此後爲禁將者若不別般嚴飭而摘奸未有實效則當該將臣難免重勘至於內外南山禁松植松事兵判擧條之後尤當十分嚴飭俾有實效時或發遣史官宣傳官考其勤慢若或狼藉犯科該將臣直捧拿問重勘傳旨事載之該房故事宣傳官廳謄錄可也
정조 19년
李晩秀以備邊司言啓曰訓鍊大將李敬懋今日次對又爲懸病不進向日處分之後事體道理尤爲寒心訓鍊大將李敬懋亟施譴罷之典何如傳曰有該營分付事昨夜聞之該將臣風眩之症果然不輕云今番則合有參量之道勿罷姑使調理察任可也
정조 19년
備邊司以徐有大爲訓鍊大將
정조 19년
李晩秀啓曰壯勇大將徐有大移拜訓鍊大將矣將兵之任不可一刻無摠察之人出代間何營大將兼察乎敢稟傳曰都提調摠察
정조 19년
李晩秀啓曰壯勇大將都提調摠察事命下矣有都提調命召之例有從事官發牌聽傳敎之例何以爲之敢稟傳曰從事官發牌聽傳敎
정조 19년
李晩秀啓曰壯勇營從事官來言本營大將徐有大移拜訓鍊大將而啓下節目內使以曾經將臣以上人差除倣扈衛大將差出之規從事官往告政院入稟奉特旨擧行事定式云矣壯勇大將差出一款何以爲之乎敢稟傳曰定式已久皆因特除未及遵用節目矣今番則令廟堂依定式使之備擬可也
정조 19년
備邊司以金持默爲壯勇大將
정조 19년
李晩秀啓曰新除授壯勇大將金持默卽爲牌招虎符及傳令牌傳授何如傳曰允
정조 19년
李晩秀啓曰禁衛大將金持默移拜壯勇大將矣將兵之任不可一刻無摠察之人何以爲之敢稟傳曰都提調兼察從事官發牌聽傳敎
정조 19년
備邊司以沈頤之爲廣州留守
정조 19년
以禁衛大將薦望傳于李晩秀曰欲問前營之制度首望實病副擬外任未望無異單擬更爲議薦
정조 19년
蔡弘履以司饔院都提調言啓曰白土之弊嶺南關東曾聞爲弊多端令該院都提擧從長釐正後草記事命下矣嶺南關東白土每年所捧楊口爲五百五十石晉州爲二百石昆陽爲五十石此乃己卯壬子兩年因兩道道臣狀聞自廟堂論稟定式者而到今進上合等奇巧又禁則燔役從以減省土物自當有裕前日爲民邑弊者何可因循而莫之改乎然其在耕當問奴之義燔土之適入多寡難以硬定招致分院燔卒之稍解事者以問之則所告內在前則進上外縻費甚多歲捧土物猶患不足今則弊源俱祛所燔不過如式上納之器則土物之有餘而無不足自可豫料云矣以臣淺見楊口晉州土各減四十石昆陽土減五石則所減雖不甚多在遠道輸運之邑其爲惠也必不淺淺且以分院言之積年痼弊今幸矯革燔器之費比前大減則歲捧之土雖曰略減以其禁斷之器較諸蠲減之土禁燔者多減土者少及其畢燔也土必有剩隨年隨儲枚報本院以待別燔之需則此足爲矯正之一段燔造官相與傳掌之際或有欠縮之弊濫用之郞官草記重勘以此著爲式例何如傳曰允
정조 19년
李晩秀以二所巡廳言啓曰去夜三更五點量犯夜人司譯院錄官李元肅執捉依例移送秋曹之意敢啓傳曰知道
정조 19년
李肇源以刑曹言啓曰因二所巡廳啓辭去夜三更量犯夜人司譯院錄官李元肅移送秋曹事命下矣李元肅依更數決笞五十度放送之意敢啓傳曰知道
정조 19년
乙卯八月十八日午時上御重熙堂軍士房承旨入侍時行右承旨李晩秀記事官趙台榮記注官金良倜記事官吳泰曾以次進伏訖上命書傳敎曰營制自有相關者實病則果難强云訓鍊大將李敬懋許遞又命書傳敎曰新除授訓鍊大將待下批牌招傳授命召命退承史以次退出
정조 19년
行都承旨蔡弘履坐行左承旨李祖承坐行右承旨李晩秀坐左副承旨沈基泰坐直右副承旨蔡弘遠坐同副承旨李肇源坐直注書趙台榮仕一員未差假注書具得魯仕直事變假注書李東萬仕
정조 19년
李晩秀以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李肇源啓曰大司憲金履禧牌招啓辭未下執義崔重圭掌令李益洙未肅拜掌令黃瑨持平黃乃正朴載德在外監察茶時之意敢啓傳曰知道
정조 19년
傳于李晩秀曰京畿監司留待
정조 19년
備忘記羅州營將成致鳳恃寨僉使金學麟魚游澗僉使任鉉天摩僉使鄭聖得老江僉使王道平防垣萬戶張漢龍阿山萬戶劉漢膺朱乙溫萬戶宋世聃下直各長弓一張長箭一部片箭一部筒兒一筒賜給
정조 19년
有政吏批判書尹蓍東進參判黃昇源進參議韓用龜牌不進行都承旨蔡弘履進以崔重圭爲執義徐有沂爲司諫李益洙爲掌令朴載德爲持平閔師宣爲獻納李海淸爲正言閔鍾顯爲宗廟提調鄭存中爲社稷提調沈煥之爲內醫提調趙鎭寬爲掌樂提調兼廣州留守徐有防單付
정조 19년
李晩秀以備邊司言啓曰廣州府留守沈頤之今已下批矣節目成出之時本府留守不可不進參而例兼使名及備堂姑未啓下備堂單子今方書入而使名則令該曹口傳擧行仍卽牌招以爲進參之地何如傳曰允廣州留守之例兼使名至今體貌反不若松留之管理沁留之鎭撫何必別爲口傳以示關重之意乎當初政望之落漏難免該房該曹之不審只當於下批望單添書改付標而此則兩銓所關各異辭朝前若有政令使之下批營名旣罷軍制當減不可草草爲之前營之規制知者何人況擧條批答中三條之敎卿等實踐對揚然後可免無實之歸矣廟堂此等事講究日前每有凍足草笠之譏今番須勿泛忽另究裨國補民之策如領右相原任諸相之不爲赴衙者亦皆爛漫往復消詳停當而籌堂中時帶兵曹者亦與有司摠帥同爲與聞五營屬軍軍制事與時原任元戎講確可也
정조 19년
兵批判書沈煥之進參判趙鎭寬病參議崔守魯病參知李周顯入直同副承旨李肇源進以申大謙爲副摠管李明勳爲中樞經歷副司直徐美修兼南漢守禦使沈頤之竝單付
정조 19년
傳于李祖承曰弘文提學再明日待開門牌招御史捧上試券以爲入待科次之地
정조 19년
以文臣朔試射試官望單子傳于李晩秀曰不緊置之
정조 19년
李晩秀以備邊司言啓曰禁衛大將擬望之人乏少以二望書入之意敢啓傳曰知道
정조 19년
備邊司以申大顯爲禁衛大將
정조 19년
李晩秀啓曰新除授禁衛大將申大顯卽爲牌招傳授命召何如傳曰允
정조 19년
李祖承以弘文館言啓曰新除授校理朴吉源副修撰申大尹竝卽牌招察任何如傳曰允
정조 19년
以副修撰申大尹牌不進罷職傳旨傳于李祖承曰只推
정조 19년
傳于李肇源曰時囚罪人申光輅不但公罪見之頗詳明此時守令不可曠官附過放送使之當日還官金聖和功罪相半不敍放送
정조 19년
李晩秀以兵批言啓曰兼司僕將趙雲衢五衛將徐有建忠翊將金致淇俱以身病猝重時月之內無望供職呈狀乞遞實病旣如此則宿衛領軍之將輪番之任不可久曠竝改差何如傳曰允
정조 19년
李晩秀以壯勇營言啓曰本營中日試射時鳥銃沒技軍別單書入之意敢啓傳曰知道
정조 19년
刑曹啓目楚山前府使趙興鎭旣已遲晩所當照律施行是白乎矣旣有發緘取招以聞之命上裁何如判付啓照律爲良如敎
정조 19년
刑曹啓目粘連咸昌縣下吏吳重權等向本官拔劍作拿事依判下問議于大臣則大臣之意如此上裁何如判付啓目下急先務無過於嚴等夷立紀綱重法律是隱則況此咸昌之變有浮於古之會寧今之阿耳不分爲從無論多寡竝用極層之刑實合時措之義朝家亦豈不念到於此乎城化之分壞斁則堅氷之禍將不知至於何境尤豈不留意處而有法則斷當因其法而處之厥法之外更求別法雖快於一時未知能無後弊是乙喩營屬之謀殺兵使古有北關已例其時御史李宗城之狀辭與處事實爲今日咸昌之左契近來掌獄之官不讀律不稽古事關此等事惟以極窮爲務快之資此所以措語判下別引稍緩之例者是置誠如有司之論則星州民人諜殺之變亦何故而强分已行未行與首犯隨從乎且況亂民如亂賊亂賊之道一也誣與犯其律各異兺除良該道査案極不分明用律與否在道臣親問以後事又其下有考覆與結案之層節乎當初道啓節節疎漏卿曹之無一言可否於其間是果讞獄之體乎卿等從重推考爲旀收議段依李判府議施行爲有矣事旣登聞不可杖殺自有續典亦不可推殺嚴飭道臣分首從備獄體具格式擧行之意措辭行會爲良如敎
정조 19년
修撰曺允遂上疏曰伏以臣於見職初豈夢想之所到也哉幼而失業長而嬰疾惟是藥餌爲命遂至魚魯莫辨尋摘小技亦莫猶人僥倖一第誠非所料區區志望惟在於殫竭微誠奔走漫仕獲霑寸祿以養偏母而已至於論思啓沃之責殆若瞽矇之責視𨃟躄之求步雖在尋常職任亦不宜强其不能矧玆何等淸選而尙可以庸騃如臣謏陋如臣者苟然充數也哉噫周旋邇列抱經登筵乃是搢紳之至榮臣子之大願而況當聖朝作成之會政是群才展布之時苟使臣有可以一分藉手則何苦而逡巡退縮甘自歸於樗櫟之散耶誠以牛裾之愧自知已熟鵜梁之誚古人攸戒若臣空疎譾劣觸事露拙之狀非但通朝之共知抑亦聖鑑之悉燭有萬難冒無一可强則臣實自劃有素而前後除旨之下未免一再冒膺者蓋出於叩謝之忱而抑有至切之懇若不及今疾號於孝理之下則將爲歿身之恨敢此瀝血而陳之惟聖慈少垂憐焉噫臣之偏母今年爲七十有七矣素抱疾病殆無寧日少失調養輒致添劇顧臣世本淸貧計謀生菽水之供尙患難繼刀圭之補尤無可論母譏而無可負之米母病而無可嘗之藥有子如此不孝爲大竊伏覸近日儒生之陳章丐恩者輒蒙允許無不沐浴洪渥攢祝深仁若臣者旣不以見職自居則顧何敢效他人爲例而切急情勢滾到竿頭些少廉愧擔却笆邊在朝而鳬雁之去來無關在私而烏鳥之反哺爲急玆不得不畢暴衷情仰瀆崇嚴伏乞聖明天地父母諒臣不稱之實察臣至切之懇亟命鐫削臣所帶職名以安私分仍令選部畀臣一小縣俾伸至願則臣雖愚昧敢不俯竭求芻之責仰效結草之報臣無任屛營祈懇之至謹昧死以聞啓下吏曹
정조 19년
吏曹啓目粘連啓下是白有亦觀此弘文館修撰曺允遂上疏則以爲臣之偏母今年爲七十有七矣素抱疾病殆無寧日顧臣世傳淸貧計拙謀生菽水之供常患難繼刀圭之補尤無可論畀臣一小縣許伸至願亦爲白有臥乎所曺允遂家貧親老菽水難繼之狀卽通朝之所共知許畀一縣俾伸至情久合於孝理之政是白乎矣經幄之臣出補外邑事體不輕臣曹不敢擅便上裁何如啓依回啓施行爲良如敎省疏具悉疏辭下該曹稟處
정조 19년
吏曹參議韓用龜疏曰伏以臣以五載逖違之踪忝一旬喉舌之任依近日月之光偏蒙兩露之私榮寵極矣涯分溢矣伏況臣以孤露餘生事兄如父而甄錄之命忽下於前席辭敎曠絶瞻聆俱聳從古人臣之得此於君父者果有幾人退與臣兄相對感泣不知所以圖報也且伏念臣外除屬耳而匪分恩除聯翩於帀月之間左兜右攬莫非僥冒撫躬循省益切兢畏又於日昨伏奉除旨以臣爲吏曹參議者繼而天牌儼臨臣誠惝怳震懍罔知攸措也嗚呼朝廷官爵自有輕重緊漫之殊人臣才器亦有智愚敏鈍之別以其輕且漫者授之於敏智之人而其人也過引循墻之義則在上者不必曲循其願也以其緊且重者授之於愚鈍之人而其人也能盡辭巽之義則在上者固不當强所不能而近日則不然不問其人之才不才凡於除命之下苟有逡巡之意則上之所以處之者一例視之以飾讓之俗套勉出而後已下之所以受任者亦怵於義分不保其咫尺之守而黽勉出膺此固有違於器使之道而亦豈無損於勵廉之方乎至於銓衡之任則初拜是職者率皆以不解官方不辨流品等語敷陳於辭疏之中便作備例之常談而若臣者則眞箇是不識東西之人長短本未淵鑑俯燭何待臣書納備例之語而獲蒙容光之照耶噫臣之通籍今已卄有三年而若計其從宦日月則實不過三四年左右矣如是而出在朝行則面目罕識入處私室則參尋無人世所稱門閥來歷言論臧否一切裒如人莫不笑其疎且闇矣以此伎倆卒然置之於參佐銓衡之任則其將不旋踵而取四方之譏議矣臣身狼狽雖不足恤其於累聖簡而玷名器何哉嗚呼事君無隱卽臣平日四字之符今若以一毫假飾之辭猥塵崇德商量計較於燥濕夷險之間則天必殛之臣雖不忠無狀豈敢爲此哉抑臣又有所萬萬恧蹙者臣於年前忝叨銓郞也區區私義有不容冒廁淸顯而宣諡有命飭敎截嚴臣於是怵迫震懍未免一番出脚此實寓於往役之義而止耳顧何足爲前日踐歷而今忽更進一步參論政注視若固有耶嗚呼臣之得有今日皆殿下賜也拔之泥塗置之康莊頂踵毛髮皆歸陶甄臣若不念拯濟之恩徒貪進取之榮則過福之災匪朝伊夕此何異於赤子之匍匐入井而惟我慈覆之天亦豈不惻然於斯耶纔犯違傲之科更荷包容之德未蒙例勘冞增惶隕乃敢披瀝肝膈之懇瀆冒宸嚴伏惟聖慈天地父母諒臣言之非出飾讓念公器之不宜屑越亟削臣匪據之職仍治臣方命之罪以安賤分以肅朝綱焉臣無任屛營祈懇之至謹昧死以聞省疏具悉爾其勿辭察職
정조 19년
乙卯八月十九日辰時上御誠正閣諸承旨持公事入侍時行都承旨蔡弘履行左承旨李祖承行右承旨李晩秀左副承旨沈基泰右副承旨蔡弘遠同副承旨李肇源記事官趙召榮假注書具得魯記注官金良倜記事官吳泰曾檢校直閣金勉柱以次進伏訖上曰無公事房退去弘履讀奏黃海道守令久任年限擧行祗受狀啓命啓下書判付弘遠讀奏平安道平壤反庫狀啓江華府扶安縣大同船護送狀啓命書判付啓下晩秀等無公事先退弘履曰卽伏見黃海監司徐邁修守令中久任年限換去朔數擧行形止祗受狀啓則咸平縣監金箕憲之箕字誤書以基字莫重奏御文字若是不審不可無警推考何如上曰依爲之出擧條仍命退承史以次退出
정조 19년
乙卯八月十九日辰時上御重熙堂京畿監司入侍時行右承旨李晩秀記事官趙台榮記注官金良倜記事官吳泰曾京畿監司徐有防以次進伏訖上命書傳敎曰籌司坐起聞已來會有司堂上一人入侍賤臣承命出與有司堂上徐有隣偕入進伏上曰政官牌招開政京畿監司兼留守下批出榻敎上曰廣州留守明日辭朝出榻敎有防曰今此守禦營之罷京廳設分司寔出於汰冗費足兵食恤畿民祛宿弊之德音瞻聆所及孰不欽仰凡係廣州分司後依前仍舊者當遵庚午定式及今番節目啓下後可以擧行而第軍政一事新節目未頒之前有不得不仰達者大抵守禦廳保軍名色最爲畿內民邑難支之弊軍保自有定數而此則一人之保原額之外不知爲幾許便作逋逃之藪未有爬櫛之擧故該廳之保亦逐年增加列邑之軍額因此耗縮疊役之苦流離之患專由於此矣今則防營及討捕營自當革罷前營亦當移屬他邑矣各其所屬軍校卒伍之隨而革罷者當不下五六千名而至於畿邑所在守禦軍需保及京標下保別破陣保殆近三千名京廳旣罷則京標下保自在當減之中雖以軍需保言之防營等諸名色旣已革罷今若以各項當罷之軍摠較之上所稱京標下保軍需保數爻則其所加額幾爲三分二然則無論刊內刊外各邑保近三千之數以各項當罷軍校中從便移定則在該府所失不多在畿民實惠莫大故敢此仰達令廟堂稟處何如上曰依爲之軍需保名色令廟堂詳問該廳節目磨鍊時釐正其餘京廳各色保名色爲小民難支之端每名幾保雖一從刊冊今之閑丁猶難覓出則無定額侵充曾所熟聞畿邑之弊可勝言哉當此爲畿民祛宿弊之日先從此一款革罷而京廳旣罷則罷保非難來頭出鎭後循襲之弊亦宜嚴防此後雖一名無得用京廳之奸弊以各色標下保爲名則更勿侵徵於本府外他邑事定式以爲畿民一分息肩之地革罷之保軍依餘奴貢例名之曰餘丁保廟堂別爲句管嚴立科條其所用處亦令廟堂指一草記可也有防曰取見庚午節目則支勅條只以勅使支供爲辭矣其時雖無勅需穀尙此支供於勅使況今勅穀設置之後乎此後凡係支勅時彼我國使行等節一依府尹時例擧行之意添入節目何如上曰依爲之有防曰勅需則依前留置以爲支供之需而至於營穀雇馬穀巡牙兵穀營勅需穀自今冬往復該府或作錢移糴或屯穀相換從便區處何如上曰依爲之有防曰廣州今已分司該府鎭管利川竹山楊根砥平果川陽智陰竹等七邑依庚午年例還屬驪州至於討捕使揚州近又設置恐不必移定他邑今姑置之而第此楊州討捕營新設之時各鎭營所管諸邑量其道里遠近有所移屬者今則管下諸邑固宜還屬於原定討捕之營抱川永平加平楊根砥平利川龍仁等七邑屬之楊州鎭管坡州豐德高陽交河喬桐積城麻田漣川朔寧等九邑屬之長湍鎭營通津富平仁川安山金浦陽川振威始興果川等九邑屬之南陽鎭營以爲依前管轄恐爲便好故敢此仰達矣上曰依爲之在前出鎭時有營將名色故衙門多而民弊鉅今番則只依禿城大興江華依中軍掌治兵兼掌治盜則無營將之名而有討捕之實討捕之移送與否非所可論龍仁等邑之曾爲華城協守將者今不必更爲分屬於各鎭營管下乎此一款亦令廟堂問于曾經華留及守將人指一草記可也有防曰道內曾有四防營而水原廣州今已竝作分司矣年前水原分司時防營初定於南陽而旋卽中止今番之廣州防營之代亦當依此置之而事係官方令該曹稟處何如上曰別設防營近於時屈擧嬴大抵防營無用莫甚何必稟處置之可也出擧條命退諸臣以次退出
정조 19년
行都承旨蔡弘履坐行左承旨李祖承坐直行右承旨李晩秀坐左副承旨沈基泰坐右副承旨蔡弘遠坐同副承旨李肇源坐直注書趙台榮仕直一員未差假注書具得魯仕事變假注書李東萬仕
정조 19년
李晩秀啓曰明日再明日宣陵忌辰祭齋戒正日相値視事頉稟之意敢啓傳曰知道
정조 19년
傳于李肇源曰廣州留守留待
정조 19년
傳于李肇源曰廣州留守入侍
정조 19년
備忘記廣州留守沈頤之安東營將李寅植尙州營將李膺福下直各長弓一張長箭一部片箭一部筒兒一箇賜給
정조 19년
傳于蔡弘履曰未下直守令皆令明日辭朝
정조 19년
兵曹口傳政事副司果單李功懋
정조 19년
以副修撰尹大尹牌不進罷職傳旨傳于李晩秀曰只推
정조 19년
以監軍單子傳于沈基泰曰昨日監軍仍
정조 19년
以江華試才御史李始源狀啓文殊鎭校吏卒特令許試事傳于沈基泰曰一體許赴事卽爲回諭
정조 19년
沈基泰以都摠府言啓曰副摠管韓光近以刑曹參判本曹坐起晝仕出去之意敢啓傳曰知道
정조 19년
蔡弘遠以兵曹言啓曰景福宮衛將李春彬慶熙宮衛將丁亮愼元聖年俱以身病猝重時月之內無望供職呈狀乞遞輪番之任不可久曠竝改差何如傳曰允
정조 19년
蔡弘遠以兵曹言啓曰宗廟外墻垣修築處今已畢役守直衛軍竝解送之意敢啓傳曰知道
정조 19년
蔡弘遠以訓鍊都監言啓曰本局別將金命峻身病甚重勢難察任改差何如傳曰允
정조 19년
蔡弘遠以弘文館言啓曰副修撰申大尹旣有口推之命卽爲牌招察任何如傳曰允
정조 19년
李祖承以戶曹言啓曰宗廟東西外墻修築北外墻蓋瓦及間間脫落諸處一體修補刻識年條今已畢役修築間數及監董本曹營繕郞廳看役計士姓名別錄以入而竝與各處所工匠等姓名載之本曹謄錄以爲後考之意敢啓傳曰知道
정조 19년
吏曹啓目粘觀此弘文館修撰曺允遂上疏則以爲臣之偏母今年爲七十有七矣素抱疾病殆無寧日顧臣世傳淸貧計拙謀生菽水之供常患難繼刀圭之補尤無可論畀臣一小縣許伸至願亦爲白有臥乎所曺允遂家貧親老菽水難繼之狀卽通朝之所共知許畀一縣俾伸至情允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 19년
刑曹啓目粘楚山府使趙興鎭矣更聞治聲該邑近爲弊邑宜念近送之弊其在徑放責在道臣道臣推考該倅罪狀令該曹發緘取招以聞推考罪杖八十收贖公罪施行何如判付啓依允功減一等爲良如敎
정조 19년
宗廟東西外墻八處修築時監董郞廳看役計士姓名別錄戶曹佐郞李寅燮繕工副奉事李敬儒東一處四間半計士崔亨魯東二處四間半計士李思德東三處四間計士李圭說東四處二間半計士李道郁東五處二間半計士崔弘魯東六處二間計士洪履五東七處四間半計士李昌奎西一處七間半計士洪勉遂踏啓字
정조 19년
知事金漢老疏曰伏以臣於頃者猥緣崩迫之衷再度陳疏及承聖批辭旨有截惶蹙之忱訖無容措玆者千萬夢外陞資恩除又下於病伏㱡㱡之中臣聞命震越五情惝怳實不知措躬之所也噫臣家之至今全保伊誰之賜也以臣姪罔赦之案而終寬鈇鑕之誅以臣兄難逭之孽而俾畢丘壑之命況在庚戌臣兄猥承恩批逐條昭釋靡有餘蘊又於今春賜祭臣伯兄諭旨鄭重竝及兩世字字恩言逈出尋常噫拔坑坎而辨人鬼初非意想之敢到回覆盆而見天日又豈夢寐之攸期哉存沒幽明之間雖使父子兄弟糜粉隕結無以仰酬涓埃則惟有夷險竭蹶爲一分報答之階而第念臣之一門雖荷天地再造之恩得有今日然秉執之大義未明而世論之齮齕自如聖上之顧遇愈厚而時人之忌嫉益甚至於向來金履成之疏攙及臣之姓名而極矣然此不過承望時態軟地加釘者則臣不欲呶呶費辭以供世間牙頰而若臣踪跡之危蹙卽此一事而可推其餘矣在臣自靖之道只當杜蟄以俟輿議之底定豈可徒恃榮寵而冒犯衆怒自取顚沛之患乎鐵限在前蠢動無路況臣冥升未幾又叨六卿之列未論臣情地之如何惟此所叨是豈如臣無似一刻僥冒者而假令臣拚棄廉隅揚揚冒膺奈世之嗤罵譏笑何哉且臣自來狗馬之疾一味沈綿奄奄床笫便一言尸以此病情尤豈有暫時趨承之勢哉日前呈疏見阻喉院而昨又承飭敎俾臣卽爲出肅承候慈殿臣情到此惶隘冞深玆不得不冒死陳籲伏乞天地父母俯賜鑒諒曲垂矜愍所蒙誤恩亟命還收以卒始終生成之澤不勝幸甚臣無任屛營祈懇之至答曰省疏具悉豈可如是卿其勿辭行公仍卽承候於慈殿
정조 19년
敎廣州留守沈頤之書王若曰兵家制勝之策有合而有分王者因時之宜小變則小益鎖鑰增壯符節維新念國朝分五營之規異聖王命六師之義昔五衛二廂之創置笠轂之節制頗精自兩廳三局之漸增旗鼓之號令不重官同晉六卿世掌初非當一面之才制異周元戎專征難責養十年之效最是守廳一營之弊粵有初元六條之詢乍出鎭而旋入朝居然百年間屢變內置使而外開府蓋亦諸營中所無距山城四十里作南道主人營邑之機務多曠以牙兵數百隊爲前軍大將壁壘之體制不尊迺移輦下之韜鈐重建漢上之旌纛鞏我左輔之勢內外諸軍之合竝儼然分司之班西南三都之竝峙汰冗兵祛冗食盈庭之詢謀僉同鑿斯池築斯城一方之保障專畀惟卿精神炯澈姿性祥和出四藩而入大農錯節遊刃年六旬而官崇秩小心奉盈邇來托戎壇之權蓋藉卿經濟材器今者定官制之日寔贊予夙昔心籌玆授卿以廣州府留守兼南漢守禦使卿其重理宿趼祗服寵命甲兵錢穀之富政當通變之初規模節目之詳宜思悠久之道雪山增重鍊兵館之玉帳連雲柳營新開肆覲坪之輦路如砥何憚一言而銷印須體三命之分麾於戲前人之屢煩革因策未盡善京營之一切罷撤斷惟乃成如琴瑟之不調顧更張豈予得已聽鼙鼓而有思惟重任匪卿莫宜故玆敎示想宜知悉知製敎李晩秀製進
정조 19년
乙卯八月二十日辰時上御熙政堂諸承旨持公事入侍時行都承旨蔡弘履行左承旨李祖承行右承旨李晩秀左副承旨沈基泰右副承旨蔡弘遠同副承旨李肇源記事官趙台榮假注書具得魯記注官金良倜記事官吳泰曾檢校直閣金勉柱以次進伏訖上曰無公事房退去弘履等以次退出祖承讀奏黃海兵使狀啓諸色軍價布事命書判付啓下訖祖承曰廣州留守印信今方新造矣凡印章之尺數大小盡法淺深自有其制雖以本院印信言之嘉靖年所造至今行用而近來京外印信之新造者字體劣細刻樣淺薄用之未幾輒多漫刓全無經遠之古制以致改造之太頗事關典章宜有察飭始自廣留印信使之大書深刻無更襲謬此後凡印信新造者皆倣此例而造出後禮房承旨先爲取見或違令式該掌官員自本院論勘以此意載之該房故事以爲永久遵行之地何如上曰依爲之卿言得體依此定式各別嚴飭可也出擧條上曰廣州留守入侍賤臣承命出傳與廣州留守沈頤之偕入進伏訖上曰卿已辭朝今日當抵山城耶頤之曰今日當莅任矣上曰本廳物情何如耶頤之曰本廳自是閑局故校吏輩只知仰哺之樂而不知使役之苦今當罷歸不無落莫之心而將校中或有願從者此則當從便區處有料軍卒亦當分屬諸軍門則於渠輩別無得失之可言至於南城軍情則莫不欣然云矣上曰凡事善其始然後可以善其終節目必勿草草爲之與詳知裏面者博議之俾圖長久之術可也擧條批答中三條件皆有實效然後可爲一分裨益之謨矣頤之曰廟堂庶幾盡心對揚而臣亦下去後當詳探以來矣上曰何日上來乎頤之曰四五日後當上來矣上曰中軍何以爲之乎頤之曰留營所在處置中軍則似好矣上曰討捕則不必別置一廳使中軍兼治無討捕之名而有討捕之實則豈不好耶頤之曰聖敎至當矣上曰初罷京營校卒散無統屬從速區處可也頤之曰兩都留守皆不着軍服臣則何以爲之乎上曰雖罷京營守禦使之名則自如當着軍服矣仍命先退頤之退出上曰下直守令察訪入侍賤臣承命出傳與蔚珍縣令元永麟安奇察訪秦潚利仁察訪任遫金泉察訪朴能源景陽察訪洪樂安偕入進伏訖上曰以次進前奏職姓名永麟奏職姓名上命奏七事永麟奏七事訖上曰農桑盛者何意也永麟曰農桑茂盛之謂也上曰桑固盛矣農亦可謂之盛乎守令之義爾知之乎永麟不知所對上曰知此守令之義何關於治民而邑宰之謂之守令便是開卷第一義豈可不知乎事當改差而特以方長不折之意姑爲參酌爾出去竝與七事問解其義明日更爲入來可也仍命書榻敎曰蔚珍縣令元永麟推考明日待令上敎潚曰秦姓之在官者幾人潚曰爲八人矣敎曰察訪卽初除乎遫曰然矣敎能源曰爾在堂後時速作異於人爾退出復職謝表卽爲製納可也敎樂安曰久未見矣下去善爲之可也命書榻敎曰前檢書官李功懋罪名蕩滌仍命退諸臣以次退出
정조 19년
李晩秀啓曰來二十五日朝參日次而國忌正日相値頉稟之意敢啓傳曰知道
정조 19년
李祖承啓曰宣陵忌辰祭獻官初以李庚運實差啓下而今日傳香時預差李儒慶入來故問其委折則當初差祭名帖誤爲書傳而然云而時刻已屆雖不得如例傳香享官塡差事體重大而該曹之如是擧行事未前有萬萬駭然當該堂上所當重勘而本院請推之外無他可施之罰何以爲之敢稟傳曰罷職可也
정조 19년
李晩秀啓曰廣州留守兵符今已新造定禁軍下送何如傳曰允
정조 19년
以監軍單子傳于李肇源曰昨日監軍仍用
정조 19년
蔡弘遠啓曰以全羅監司徐鼎修狀啓康津縣居民李太云等漂還事判付內啓下備邊司爲旀漂到異國無事生還雖甚可幸前此飭禁何如而外洋任其行止以致漂風之相續者豈成說乎更爲嚴飭道帥臣爲良如敎
정조 19년
蔡弘遠啓曰以全羅監司徐鼎修狀啓長興居民姜次東等漂還事判付內啓下備邊司爲旀依康津漂民狀啓判下嚴飭道帥臣爲良如敎
정조 19년
蔡弘履以吏曹言啓曰新除授伊川府使趙雲行戶奴呈狀內矣上典身病猝重末由起動作行之勢變通遞改云新除授羅州牧使尹守翼呈狀內矣身素患風痺之症挾感添劇臂脚不仁神精昏苶多日醫治尙無分效以此病狀時月內萬無自力赴任之望卽速入啓遞改云上項兩邑守令之身病旣如是沈重則有難强令赴任竝罷黜何如傳曰允羅州牧使之代拔例各別擇差待下批卽爲下送秋務方殷科由上京守令抄出翌日皆卽下送後草記其餘上京守令皆令明日下送後草記可也伊川府使今日以侍衛入來則焉敢稱病乎當日下送
정조 19년
蔡弘履以備邊司言啓曰頃以鬱陵島搜討事筵稟行會矣卽見江原監司李秉鼎啓本則枚擧三陟營將李東憲牒呈以爲近來沿海船商輩視本島作爲貨藪冒禁潛入之弊比比有之而以今番搜討行所報見之採取魚藿亂斫篁竹伐木造船偸採人蔘之跡若是狼藉邊禁之蕩然萬萬驚心自臣營措辭文移於慶尙全羅咸鏡三道沿海船商中鬱島犯禁之類各別嚴査期於捉得依律嚴勘亦爲發關於道內沿海各邑另加嚴査爲辭矣鬱島往來禁制莫嚴而挽近以來法綱解弛潛入漁採之不足甚至於伐木造船斫竹採蔘之跡處處縱橫今發於搜討之行誠萬萬寒心此必是本道及慶尙全羅咸鏡三道沿海商船中睯不畏法者之所爲而鬱島所産篁竹有表易知此若執捉造船採蔘之類可以次次究得事端今旣現露之後不可只付道臣移文發關而止更以此意自廟堂措辭嚴飭於本道及三道廣加廉探於沿海各邑期於捉得照法重繩而若其廣探之際侵及無辜船民之患亦不可不念一體知委毋敢騷擾此後搜討之行趁節早無時發送如有現捉之事當該犯者依律處置斷不饒貸該地方守令或鎭將另加照勘之意申明知委於諸道使之各別懸法於沿海船商等處俾無作奸犯科之弊何如傳曰允此後嚴加申禁爲可旣往何可跟捕乎徒致繹騷必無實效以此行會而該道地方不爲論罪未免倖漏府使營將萬戶間當該地方官更令道臣指名報來後當該人拿問勘罪可也
정조 19년
李晩秀以御營廳言啓曰去夜二更量壯勇衛前守門將金冕禹犯夜被捉而係是前朝官依例移送該府之意敢啓傳曰付之該營嚴問捧招以聞可也